
Sak S 47-03 Justering av forskrift for graden PhD ved Universitetet i Tromsø

Bakgrunn 

Forskrift for graden PhD ble vedtatt av Universitetsstyret i møte 19. juni 2003 (Sak S 40-03). I ettertid har det vist seg at enkelte av formuleringene i forskriften var litt uklare mht. fordeling av arbeidsoppgaver mellom sentraladministrasjonen og fakultetene/NFH. Det har også kommet merknader til enkelte av paragrafene i forskriften. I sum gjør disse forholdene det nødvendig å foreta en justering av forskriften. 

I det følgende drøftes de momentene i forskriften vedtatt 19. juni 2003 som foreslås justert:

Forskriftens innledning

I innledningen het det at samtidig som forskrift for graden PhD ble vedtatt, ble forskrift for gradene dr.art., dr.juris., dr.med., dr.polit., dr.psychol. og dr.scient. med utfyllende bestemmelser opphevet. Sett i lys av at det i en overgangsfase på flere år fortsatt vil være registrert doktorgradsstudenter tatt opp til de gamle doktorgradene, foreslås dette punktet fjernet. 

§ 5 Opptak

I avsnittet Søknaden het det bl.a. at ”Ved søknad kan kandidaten levere skisse til prosjekt​beskrivelse, men det skal da utarbeides en fullstendig prosjektbeskrivelse innen seks måneder etter opptak.”

I Retningslinjer for tilsetting i stilling som stipendiat ved universitetet og høgskoler fastsatt av Utdannings- og forskningsdepartementet 10. juni 2003 heter det under pkt. 2 Vilkår for tilsetting at ”Endelig plan for forskerutdanning skal være godkjent og avtalefestet seinest tre måneder etter tiltredelse, jf. nr. 3 siste ledd.”

I tråd med retningslinjene fra UFD foreslås det at UiTøs forskrift på dette punktet endres slik at fullstendig prosjektbeskrivelse kreves utarbeidet innen tre måneder etter opptak.

§ 7 Doktorgradsprogrammet

I 2., 3. og 4. avsnitt er arbeidsoppgaver og ansvar (tilbud om opplæring, behandling av søknad om endring i godkjent plan for opplæringsdelen og vedtak om fritak fra deltakelse i deler av opplæringsdelen) som i den opprinnelige forskriften var tillagt ”institusjonen”, i denne justerte utgaven flyttet til nivået ”Fakultetet/Norges fiskerihøgskole”. Dette fordi disse oppgavene mest effektivt vil kunne utføres på fakultetsnivå.

Det matematisk-naturvitenskapelige fakultet ønsker å sidestille vitenskapsteori, etikk og formidling som mulige element i opplæringa. Universitetsdirektøren ser det som viktig å få inn formidling som et element i opplæringsdelen på PhD-studiet. Opplæring innen vitenskaps​teori og etikk ses imidlertid som så sentrale at en omformulering som innebærer at disse to elementene kan komme til å bli redusert til fordel for formidling ikke kan anbefales.

§ 8 Tilknytning til forskermiljø 

Ansvaret for å sikre at doktorgradsstudenten deltar regelmessig i et aktivt forskermiljø var i den opprinnelige forskriften lagt til hovedveileder sammen med institusjonen. Dette foreslås endret til hovedveileder i samråd med fakultetet/Norges fiskerihøgskole fordi dette vil sikre en mest mulig effektiv oppfølging av den enkelte doktorgradsstudent. 

§ 9 Avhandlingen

Teksten i punktet om Ny innlevering er endret for å gjenspeile den faktiske arbeids- og ansvarsfordelingen mellom ”institusjonen” og fakultetene/NFH. 

§ 10 Veiledning

Det juridiske fakultet ønsker at det åpnes for at doktorgradsstudenter i enkelte tilfeller kan ha både hovedveileder og eventuelle biveiledere uten formell tilknytning til UiTø. Universitets​direktøren ser det som viktig å sikre doktorgradsstudentene et fast faglig kontaktpunkt ved institusjonen, og foreslår at forskriften på dette punktet forblir uforandret. 

§ 13 Bedømmelse

Det juridiske fakultet ønsker å ha muligheten til å kreve av sine doktorgradsstudenter at de skal avholde to prøveforelesninger i tilknytning til disputasen. Universitetsdirektøren foreslår derfor at den opprinnelige forskriften endres slik at det åpnes for dette. 

§ 15 Oppnevning av bedømmelseskomité

Ansvaret for å utpeke en leder av bedømmelseskomitéen flyttes fra ”institusjonen” til ”fakultetet/Norges fiskerihøgskole”. 

§ 18 Prøveforelesning

Jf. foreslått endring i § 13 foreslår Universitetsdirektøren at § 18 endres slik at det åpnes for å kreve to prøveforelesninger. Vurderingen av hvorvidt det skal være én eller to prøve​forelesninger gjøres av fakultetet/Norges fiskerihøgskole.

Det matematisk-naturvitenskapelige fakultet ønsker å åpne for at prøveforelesningen(e) skal kunne godkjennes av bedømmelseskomitéen eller av en komité nedsatt av forsker​utdannings​utvalget ved fakultetet. Universitetsdirektøren ser det som uheldig å ta inn en formulering som kan åpne for at prøveforelesningen(e) holdes på et annet tidspunkt enn disputasen og skal kunne godkjennes av andre enn bedømmelseskomitéen. Dette punktet i § 18 foreslås derfor beholdt uforandret.

§ 19 Forsvar av avhandlingen

I den opprinnelige forskriften het det at bedømmelseskomitéens innberetning skulle sendes ”institusjonen”. Av hensyn til en mest mulig effektiv saksbehandling foreslås dette endret til ”fakultetet/Norges fiskerihøgskole”. 

§ 22 Ikrafttredelse 

Paragraf om tidspunkt for når forskriften trer i kraft er ny i forhold til opprinnelig forskrift. 

Universitetsdirektøren gir følgende innstilling til 

vedtak:

Universitetsstyret godkjenner fremlagte justering av forskrift for graden PRIVATE 
philosophiae doctor (PhD) ved Universitetet i Tromsø. 

Tromsø, 10.09.2003

